APSTIPRINĀTS

Rīgas Stradiņa universitātes Senāta

2024. gada 9. janvāra sēdē

Prot. Nr. 2-S-1/1/2024

**Rīgas Stradiņa universitātes Mentoru programmas**

**NOLIKUMS**

1. **Vispārīgie noteikumi**
   1. Rīgas Stradiņa universitātes (turpmāk - RSU) Mentoru programmas nolikums (turpmāk - Nolikums) nosaka Mentoru programmas darbības principus un mērķi.
   2. RSU Mentoru programma (turpmāk - Programma) ir balstīta uz brīvprātības principu. Tās mērķis ir sekmēt jauno studējošo integrāciju RSU studiju un sabiedriskajos procesos, kā arī veicināt studējošo savstarpējo komunikāciju.
   3. Programma tiek realizēta, veicot mentoringu, t.i., zināšanu pārneses procesu, kas sevī ietver konsultāciju sniegšanu un cita veida informācijas apmaiņu un komunikāciju, kurā padomdevējs - konsultants (turpmāk – **Mentors**) dalās praktiskās zināšanās par RSU studiju un sabiedriskajiem procesiem, t.sk. sadzīves jautājumiem, un sniedz padomus jaunajiem studējošajiem (turpmāk - **Mentorējamiem**).
   4. Mentora un Mentorējamā savstarpējā sadarbība:
      1. tikšanās regularitāte un komunicēšanas formas ir atkarīgas no Mentora un Mentorējamā savstarpējās vienošanās un nepieciešamības;
      2. gadījumā, ja Mentors nepilda savus pienākumus un nav spējīgs sniegt atbalstu Programmas saistošajos jautājumos vai attiecībā pret Mentorējamo izturas neievērojot pieklājības un ētikas normas, Mentorējamam ir tiesības atteikties no turpmākas sadarbības ar Mentoru;
      3. gadījumā, ja Mentorējamais ilgstoši nav sasniedzams, nevēlas turpināt sadarbību ar Mentoru vai attiecībā pret Mentoru izturas neievērojot pieklājības un ētikas normas, Mentoram ir tiesības atteikties no turpmākas sadarbības ar Mentorējamo.
2. **Mentoru programmas koordinēšana**
   1. Programmas koordinēšanu attiecībā uz:
      1. ārvalstu plūsmas studējošajiem veic Starptautisko sakaru departamentā noteikts koordinators;
      2. latviešu plūsmas studējošajiem veic Studējošo pašpārvaldē noteikts koordinators.
   2. Nolikuma 2.1. punktā norādīto koordinatoru (turpmāk - Koordinatori) pamatpienākumi:
      1. programmas elektroniskās pieteikšanās organizēšana, t. sk. attiecīgo Mentoru izvēle un atlase, kā arī apmācība un konsultēšana pēc nepieciešamības kompetences ietvaros;
      2. Mentoru sadale un instruēšana, kā arī Mentorējamo kontaktinformācijas nodošana;
      3. Mentorējamo un Mentoru viedokļu ievākšana un izvērtēšana Programmas uzlabošanai.
   3. Koordinatori realizē savus pamatpienākumus, sadarbojoties ar RSU struktūrvienībām un koleģiālajām institūcijām.
   4. Koordinatori savstarpēji saskaņo savas darbības un veic informācijas apmaiņu.
3. **Programmas norise**
   1. Programma tiek realizēta attiecībā uz RSU studējošajiem. Programma latviešu plūsmā studējošajiem tiek realizēta vienu reizi akadēmiskā gada laikā - rudens semestrī. Ārvalstu plūsmā studējošajiem Programma tiek realizēta divreiz gadā - rudens un pavasara semestrī.
   2. Lai sekmētu Mentorējamā integrēšanās kvalitāti, latviešu plūsmā studējošajiem viens Mentors vienlaicīgi var veikt mentoringu ne vairāk kā pieciem Mentorējamiem. Ārvalstu plūsmā studējošajiem mentoringu veic divi Mentori vienlaicīgi, vienlaikus mentorējot ne vairāk kā piecus studējošos.
   3. Mentoru apmācības tiek rīkotas vismaz vienu reizi, pirms sākusies Mentorējamo pieteikšanās Programmai, tās rīko attiecīgie Koordinatori.
   4. Latviešu plūsmas Mentoriem tiek nodrošināta informatīvu materiālu bāze, kas palīdz sekmēt kvalitatīvu un savlaicīgu mentoringu.
   5. Pēc Mentora pieprasījuma, bet ne vēlāk kā 6 mēnešus pēc Programmas noslēguma, Koordinatori var izsniegt sertifikātu par dalību Programmā.
   6. Programmas darbība tiek vērtēta pēc anonīmas Programmas novērtējuma anketas (turpmāk - Anketa) aizpildījuma rezultātiem. Anketa tiek izsūtīta Mentoriem un Mentorējamiem pēc Programmas noslēgšanās.
4. **Mentora kompetences raksturojums.**
   1. Mentors realizē mentoringa procesu, veidojot pozitīvas, uz uzticību un paļāvību balstītas attiecības, ievērojot godīgumu, apmainoties ar informāciju ar Mentorējamo un pēc nepieciešamības arī attiecīgās Programmas koordinatoru. Mentora darbībai jābūt vērstai uz Mentorējamam interesējoša rezultāta sasniegšanu.
   2. Mentoram ir jāizturas ar toleranci jautājumos, kuri var izrietēt no Mentora un Mentorējamā dažādu kultūru, dzimumu, mentalitāšu un cita rakstura atšķirībām, respektējot šīs atšķirības. Mentoram ir jāidentificē paša vērtības un jāsaprot, kuros brīžos tās varētu konfliktēt ar Mentorējamā vērtībām, atturoties no konflikta situācijām.
   3. Mentoram jāievēro ētiskie, kā arī konfidencialitātes aspekti attiecībā uz savu Mentorējamo personiskās informācijas izpaušanu trešajām personām, kā arī jebkuru informāciju, kas varētu kaitēt RSU un tās apakšorganizāciju tēlam.
   4. Mentors sniedz informāciju Mentorējamam, balstoties uz personīgo pieredzi, atbilstoši mentoru apmācībās gūtajām zināšanām un RSU studiju un sabiedrisko procesu norisei.
   5. Mentoram ir jābūt pieejamam, t.i., jāatbild uz Mentorējamo uzdotajiem jautājumiem. Gadījumā, ja Mentors nespēj sniegt atbildi uz Mentorējamā jautājumu, tad viņam par to ir jāinformē attiecīgais Koordinators vai jānovirza Mentorējamais pie personas, kura spētu sniegt atbildi uz jautājumu vai nepieciešamo palīdzību.
5. **Personas datu apstrāde**
   1. Personas datu apstrāde Programmas procesā notiek ar nolūku un mērķi piešķirt Mentorējamam Mentoru no atiecīgās vai līdzīgas studiju programmas un, lai nodrošināt kontaktinformācijas apmaiņu starp Mentoriem un Mentorējamiem.
   2. Personas datu apstrādes tiesiskais pamats ir Eiropas Parlamenta un Padomes 2016.gada 27.aprīļa regulas (ES) Nr.2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK 6.panta 1.punkta a) un f) apakšpunkts un Nolikuma 6.1. apakšpunkts.
   3. Programmas norises procesā tiek apstrādāti šādi studējošo personas dati:
      1. vārds, uzvārds;
      2. e-pasta adrese;
      3. telefona numurs;
      4. fakultāte, studiju programma, studiju gads, kurā Mentors vai Mentorējamais studē.
   4. Mentoru un Mentorējamo iesniegtie dati ir pieejami Koordinatoriem.
   5. Mentoriem un Mentorējamiem ir RSU privātuma politikā noteiktās datu subjekta tiesības attiecībā uz saviem personas datiem.
   6. Iesniedzot pieteikumu Programmai, Mentors un Mentorējamais apliecina savu piekrišanu personas datu apstrādei Nolikumā noteiktajā kārtībā un apjomā.
   7. Iesniegtie personas dati tiek uzglabāti 6 mēnešus pēc projekta galīgas realizācijas.
   8. Iegūto personas datu saņēmēji var būt RSU pilnvarotie darbinieki, pieaicinātie personas datu apstrādātāji, tiesībsargājošās un uzraugošās iestādes. Personas dati netiks nodoti nevienai trešajai personai, izņemot gadījumus, kad tam ir piekritis Datu subjekts, tas ir nepieciešams RSU un Datu subjekta savstarpējo līgumsaistību izpildei vai ir citādi atļauts vai uzdots saskaņā ar piemērojamiem normatīviem aktiem.
6. **Citi noteikumi**
   1. RSU interneta vietnēs (mentors.rsu.lv; rsu.lv; sp.rsu.lv) tiek publicēta informācija par Programmu un tās aktualitātēm.
   2. Par jautājumu lemšanu, kas Nolikumā nav atrunāti, lemj Koordinatori, kas minēti Nolikuma 2.1. punktā. Strīdus risina Mentors vai Mentorējamais sadarbībā ar Programmas koordinatoru.
   3. Nolikums piemērojams, līdz tas nav pretrunā ārējiem normatīvajiem aktiem.

Senāta priekšsēdētājs J. Gardovskis

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU